IKTATÓSZÁM: 5/16-32/2023. TÁRGY: A Pécsi Többcélú Agglomerációs Társulás 2023. évi költségvetésének II. számú módosítása

Melléklet:14 DB

**Előterjesztés**

PÉCSI TÖBBCÉLÚ AGGLOMERÁCIÓS TÁRSULÁS

2023. november 13.**-**i NYÍLT ÜLÉSÉRE

Előterjesztő: PFEFFER JÓZSEF ELNÖK

előterjesztés készítője: Kovácsné Németh Edit osztályvezető

ELŐADÓ:Pfeffer József elnök

HIVATALI KOORDINÁTOR: -

Véleményezésre megkapta:

- -

- -

- -

- -

bizottsági tárgyalás: számA:

PÉNZÜGYI ÉS ÜGYRENDI BIZOTTSÁG-…/2023.(11.13.)

- -

- -

Illetékes tisztségviselő: NYŐGÉRI LAJOS ALPOLGÁRMESTER

Tisztelt Társulási Tanács!

Az államháztartásról szóló 2011. évi CXCV. törvény (Áht.) 34. § (1) – (5) bekezdésében foglaltak, valamint az államháztartásról szóló törvény végrehajtásáról szóló 368/2011. (XII. 31.) Kormányrendelet (Ávr.) 43. §-a értelmében a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról (a saját hatáskörben végrehajtott előirányzat módosítások kivételével) a képviselő-testület dönthet. Az Áht. 34. § (5) bekezdése szerint a társulás, valamint az általuk irányított költségvetési szervek bevételi előirányzatainak és kiadási előirányzatainak módosítására, átcsoportosítására az Áht. 34. § (1) – (4) bekezdést kell alkalmazni azzal, hogy a képviselő-testület hatáskörét a társulási tanács gyakorolja, polgármesteren a társulási tanács elnökét kell érteni.

A társulási tanács – az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési határozatát.

A költségvetés módosítás tartalmilag és formailag a fentiek figyelembevételével, a törvényi előírásoknak megfelelően készült a Pécsi Többcélú Agglomerációs Társulás társulási tanácsának 5/2023. (II.13.) számú határozata alapján.

A határozat-módosítás mellékletei a társulás és intézményei 2023. szeptember 30-i hatállyal végrehajtott a fenntartói engedélyhez kötött előirányzat-módosításokat, az Ávr. 43/A.§ (1) bekezdése alapján a társulás költségvetési kiadásai kiemelt előirányzatai közötti átcsoportosításokat, valamint a Társulási Tanács döntéseihez kapcsolódó előirányzat-módosításokat tartalmazza.

A határozat 1. melléklete a Társulás és a költségvetési intézmények címrendjét, 2. melléklete a Társulás összevont költségvetési mérlegét, 3. melléklete a Társulás összevont bevételeinek forrásonkénti megoszlását, 4. melléklete a Társulás összevont kiadásainak jogcímenkénti megoszlását, 5. melléklete a Társulás bevételeit, 6. melléklete a Társulás kiadásait, 7. melléklete a Társulás 2023. évi bevételi és kiadási előirányzatainak várható teljesüléséről szóló előirányzat felhasználási ütemtervet, 8. melléklete a Társulás címenkénti létszámkeret- (álláshely-) meghatározását, 9. melléklete a Társulás közfoglalkoztatottjainak éves létszám előirányzatát, 10. melléklete a Társulás intézményeinek bevételeit és kiadásait, 11. melléklete a Társulás és az intézmények beruházási kiadásait feladatonként és felújítási kiadásait célonként összesítve, 12. melléklete a Társulás 2023. évi összevont költségvetési bevételeinek és kiadásainak feladatonkénti bemutatását, 13. melléklete a Társulás összevont működési és felhalmozási bevételeinek és kiadásainak pénzforgalmi mérlegét, a 2024-2026. év gördülő tervezését, 14. melléklete a Társulás központi költségvetési kapcsolatból származó bevételeit mutatja be.

Az előterjesztés szerint a Társulás 2023. évi eredeti költségvetéséhez képest az összevont bevételi és kiadási főösszeg (halmozódás mentes) az év első kilenc hónapjában 1.710.447.711 Ft-ról 1.532.974.635 Ft-tal (89,6%-kal) emelkedett és 3.243.422.346 Ft-ra változott.

A nem halmozódás mentes bevételi és kiadási főösszeg, amely tartalmazza a központi irányítószervi támogatás folyósításának és igénybevételének összegét is 3.230.136.572 Ft-ról 5.082.832.981 Ft-ra változott, így 1.852.696.409 Ft-tal emelkedett.

Az előirányzatok módosítása azért vált szükségessé, mert az eredeti költségvetésben az alábbiakban felsorolt jogcímeken előirányzat nem került tervezésre. Az Áht. 4. § (2) bekezdése alapján a tervezés során biztosítani kell a tervezett bevételek közgazdasági megalapozottságát, így a költségvetés összeállítása során csak olyan bevételt lehet számba venni, melynek összegszerűsége és jogszerűsége alátámasztott.

A Társulás által fenntartott három intézmény részére július és szeptember hónapok között teljesített központi pótelőirányzatok- a szociális ágazati pótlék 81.291.711 Ft összegű és a 68/203. (III.10.) kormányrendelet szerinti 135.074.638 Ft összegű kiegészítő támogatás is – az előirányzatok emelését tette szükségessé. A szociális ágazati pótlék és kiegészítő támogatások összegét a Magyar Államkincstár havonta teljesíti Pécs MJV Önkormányzata részére, így ezen összegek havonta kerülnek átadásra a társult intézmények felé, ennek megfelelően az előirányzatok emelése is havonta történik. A központi támogatások változását, a szeptember 30-ig lekönyvelt módosításokat a határozat 14. melléklete mutatja be.

Az **Integrált Nappali Szociális Intézmény** részére július és szeptember hónapok között az otthoni szakápolásra befolyt 3.881.700 Ft összegű NEAK támogatás, a jelzőrendszeres házi segítségnyújtás feladatellátására átutalt 12.800.000 Ft összegű támogatás, a fejlesztő foglakozások megvalósítására érkezett 792.000 Ft összegű pót támogatás, a közfoglalkoztatottak 1.297.170 Ft összegű munkabér- és járulék támogatása és a nyári diákmunka 550.818 Ft összegű munkabér- és járulék támogatása az intézmény előirányzatainak módosítását eredményezte.

Az **Esztergár Lajos Család- és Gyermekjóléti Szolgálat és Központ** részére július és szeptember hónapok között munkaszerzési tapasztalat bér – és járulék támogatására utalt 669.864 Ft, GINOP forrásból befolyt 318.983 Ft támogatás az intézményi előirányzatokat növelte meg.

A **Pécs és Környéke Szociális Alapszolgáltatási és Gyermekjóléti Alapellátási Központ** **és Családi Bölcsőde Hálózatnál** a közfoglalkoztatottak részére nyújtott 454.011 Ft-os munkabér- és járulék támogatás, GINOP forrásból biztosított 635.738 Ft-os bér- és járulék támogatás, valamint a nyári diákmunka 248.571 Ft-os támogatása az intézményi előirányzatok emelését tette szükségessé. Az előirányzatot tovább növelte a jelezőrendszeres házi segítségnyújtásra érkezett 3.698.000 Ft összegű bevétel.

**A „Családi Bölcsőde hálózat fejlesztése a Pécsi Többcélú Agglomerációs Társulás közigazgatási területén, RRF-1.1.2-21-2022-00090” elnevezésű pályázat megvalósítására biztosított 336.706.256 Ft támogatás, valamint az Pécs Megyei Jogú Város Önkormányzata által az állati hulladékok megsemmisítésére biztosított 21.015.720 Ft összegű megbízási díj az előirányzatok növekedését tette szükségessé.**

A költségvetés módosítása keretében átvezetendő korrekciós tételek előirányzatok közötti átcsoportosítással:

1. Az Integrált Nappali Szociális Intézmény költségvetésében a jelzőrendszeres házi segítségnyújtás műszaki, technikai hátterének biztosítása miatt 395.000 Ft átcsoportosítás történt a beruházási kiadásokra a dologi kiadások terhére. (10. melléklet)

2. Az Integrált Nappali Szociális Intézmény költségvetésében a fejlesztő foglalkozások feladatellátás miatt 711.000 Ft átcsoportosítás történt a beruházási kiadásokra a dologi kiadások terhére. (10. melléklet)

3. Az Integrált Nappali Szociális Intézmény költségvetésében a Felsőbalokány utcai telephelyen lévő idősek klubjába kávéfőző vásárlása céljából 35.000 Ft átcsoportosítás történt a beruházási kiadásokra a dologi kiadások terhére. (10. melléklet)

4. Az Integrált Nappali Szociális Intézmény költségvetésében az Apácza utcai telephelyen lévő idősek klubjába kávéfőző vásárlása céljából 60.000 Ft átcsoportosítás történt a beruházási kiadásokra a dologi kiadások terhére. (10. melléklet)

5. A Pécs és Környéke Szociális Alapszolgáltatási és Gyermekjóléti Alapellátási Központ és Családi Bölcsőde Hálózat költségvetésében bölcsődei gyermekasztalok és székek vásárlása miatt 152.000 Ft átcsoportosítás történt a beruházási kiadásokra a dologi kiadások terhére. (10. melléklet)

Kérem a Tisztelt Társulási Tanácsot, hogy a Társulás költségvetését a határozati javaslatnak és annak mellékleteinek megfelelően fogadja el.

Pécs, 2023. november 6.

 **Pfeffer József**

 **elnök**